বিএসপিএ’র বর্ষসেরা ইমরানুর
সঞ্চালক কৌতুক করেই রাকিব হোসেনকে জিজ্ঞেস করলেন, যে গতিতে ইমরানুর দৌড়াচ্ছেন, তাতে তিনিই কি বর্ষসেরার দৌড়ে জিতবেন কিনা? ইতিবাচক উত্তর দিলেন রাকিব। বর্ষসেরার মনোনয়ন পাওয়া আরেকজন ক্রিকেটার নাজমুল হোসেন শান্তও চূড়ান্ত ঘোষণার আগে আগাম অভিনন্দন জানিয়ে রাখলেন বাকি দুজনকে। চূড়ান্ত ঘোষণায় এল ইমরানুর হোসেনের নাম, যিনি গত বছর ট্র্যাক অ্যান্ড ফিল্ডে ঈর্ষণীয় সাফল্যই পেয়েছেন।রাজধানীর একটি হোটেলে রোববার কুল-বিএসপিএ স্পোর্টস অ্যাওয়ার্ড-২০২৩ তুলে দেয় ক্রীড়া সংবাদিকদের সংগঠন বিএসপিএ (বাংলাদেশ স্পোর্টস প্রেস অ্যাসোসিয়েশন)। ক্রিকেটার শান্ত ও ফুটবলার রাকিবকে পেছনে ফেলে দেশের দ্রুততম মানব ইমরানুর পেয়েছেন স্পোর্টস পারসন অব দ্য ইয়ারের স্বীকৃতি।  জাতীয় ফুটবল দলের তরুণ ফরোয়ার্ড মোরসালিন দর্শকের ভোটে পেয়েছেন পপুলার চয়েজ অ্যাওয়ার্ড।২০২৩ সালটা দারুণ কাটিয়েছিলেন ইমরানুর। কাজাখস্তানে এশিয়ান ইনডোর অ্যাথলেটিকসের ৬০ মিটার স্প্রিন্টে ৬.৫৯ সেকেন্ড সময় নিয়ে এশিয়ার সব দেশের প্রতিযোগিদের পেছনে ফেলে সোনা জিতে উড়িয়েছিন লাল-সবুজের পতাকা।
গত বছর বিশ্ব অ্যাথলেটিকসে ১০০ মিটার স্প্রিন্টের প্রিলিমিনারিতে নিজের হিটে প্রথম হয়ে মূল পর্বে জায়গা করে নেন তিনি। থাইল্যান্ডে এশিয়ান অ্যাথলেটিকসের ১০০ মিটার স্প্রিন্টে সেমি-ফাইনালে খেলেন, হাঙ্গেরিতে বিশ্ব অ্যাথলেটিকসের প্রিলিতে নিজের হিটে প্রথম হয়ে মূল পর্বেও খেলেন তিনি। স্পোর্টস পারসন অব দ্য ইয়ার ইমরানুর রহমানের এখন লক্ষ্য প্যারিস অলিম্পিক।“সবাইকে ধন্যবাদ। সামনে প্যারিস অলিম্পিকস ও দক্ষিণ এশিয়ান গেমস আছে, সেখানে ভালো কিছু করতে চাই।”
পপুলার চয়েজ অ্যাওয়ার্ড জয়ী শেখ মোরসালিন জানালেন ক্রিকেটার, অ্যাথলেটদের পেছনে ফেলে জেতায় তিনি একটু অবাকই হয়েছেন, “ব্যক্তিগত লক্ষ্য, আপাতত বসুন্ধরা কিংসকে সামনের দিকে এগিয়ে নেওয়ার। জাতীয় দলেও খেলছি। জাতীয় দলকে এগিয়ে নিতে চাই। শান্ত-পিংকি-ইমরানুর-এদেরকে পেছনে ফেলে এটা জেতায় একটু অবাকই হয়েছি। যারা আমাকে ভোট দিয়েছেন, তাদের ধন্যবাদ।”
পুরস্কার পেলেন যারাস্পোর্টস পারসন অব দ্য ইয়ার: চ্যাম্পিয়ন- ইমরানুর রহমান (অ্যাথলেটিক্স), রানার্সআপ- নাজমুল হোসেন শান্ত (ক্রিকেট) ও রাকিব হোসেন (ফুটবল)। পপুলার চয়েজ অ্যাওয়ার্ড- শেখ মোরসালিন (ফুটবল), বর্ষসেরা ক্রিকেটার (পুরুষ)- নাজমুল হোসেন শান্ত, বর্ষসেরা ক্রিকেটার (নারী)- ফারজানা হক, বর্ষসেরা ফুটবলার- রাকিব হোসেন, বর্ষসেরা অ্যাথলেট (ট্র্যাক অ্যান্ড ফিল্ড)- ইমরানুর রহমান, বর্ষসেরা বক্সার- সেলিম হোসেন, বর্ষসেরা শুটার- কামরুন নাহার কলি, বর্ষসেরা টেবিল টেনিস খেলোয়াড়- রামহিম লিয়ন বম , উদীয়মান ক্রীড়াবিদ- শেখ মোরসালিন (ফুটবল), বর্ষসেরা দলগত সাফল্য- অনূর্ধ্ব-১৯ ক্রিকেট দল, সক্রিয় সংস্থা- প্রাথমিক শিক্ষা অধিদপ্তর, প্রাথমিক ও গণশিক্ষা  মন্ত্রণালয়, বর্ষসেরা কোচ- আলফাজ আহমেদ, তৃণমূলের ক্রীড়াব্যক্তিত্ব- মোয়াজ্জেম হোসেন (ভারোত্তোলন), বর্ষসেরা সংগঠক- হাবিবুর রহমান (কাবাডি) ও বিশেষ সম্মাননা- মনজুর হোসেন মালু।

দর্শক, সমর্থকদের ভোটে পপুলার চয়েজ অ্যাওয়ার্ড পেয়েছেন জাতীয় দলের তরুণ ফরোয়ার্ড শেখ মোরসালিন।